Knut Arild Hareide har blitt pappa
- En nydelig jente kom til verden i Oslo i kveld. Som sin mor: En mørk skjønnhet. Alt godt med mor og barn. Takknemlig og stolt pappa, skriver Hareide på sin Facebook-profil lørdag kveld. KrF-lederen og hans utkårede giftet seg i Lund kirke på Moi i fjor sommer. Da overrasket han gjester og familie med å synge Halvdan Sivertsens «Bruremarsj fra Lødingen», mens bruden kom imot han opp kirkegulvet. I oktober ble det kjent at paret skulle bli foreldre. Det kunngjorde de ved å legge ut et bilde av et par små tøfler på Facebook. - Det er mamma som har laget alle tøflene. Hun gleder seg til å bli bestemor igjen, sa Hareide til VG den gang. - Vi gleder oss veldig. 2013 blir et jubelår, sa Hareide. Paret møttes første gang i Kristiansand, da daværende miljøvernminister Knut Arild Hareide ba den unge studenten Lisa Maria Larsen ut på date. Etter at Larsen hadde tilbrakt noen år som student i USA, oppsto søt musikk hos de to, og sommeren 2011 fridde Hareide. På biltur til Kristiansand ba KrF-lederen kjæresten om å finne esken med mentoldrops som lå i vesken. Hun fant den og åpnet den. Der lå to ringer. - Da ble det stille, uttalte Hareide til Vårt Land, og beskrev sin brud slik: - Det føles veldig riktig. Lisa Maria har et godt hjerte og er veldig klok. Hun har bergtatt meg. Paret ventet med å flytte sammen til etter at de var gift. Og datteren kom altså til verden ganske nøyaktig ni måneder etter bryllupet. Dagrun Eriksen kommer til å fungere som partileder i KrF i de to ukene den nybakte pappaen Knut Arild Hareide har permisjon, melder NTB.
Knut Arild Hareide (39) og kona Lisa Maria (28) ble lørdag kveld foreldre til sin første datter.